

1. számú melléklet az előterjesztéshez


A 4-es metró projektköltségének és finanszírozásának tervezése


1. A projektköltség tervezése

Az I. szakasz tervezett projektköltsége a 2010. évi Fővárosi költségvetésben szereplő 370.009,8 millió forintról 373.379,9 millió forintra növekedett (+3.370,1 millió forint) az alábbi tényezők miatt. 

1.1 Nem támogatott projektköltség
· A 2010. évi költségvetésben a Múzeum körúti kapcsolódó beruházás külön soron szerepelt, mert a Kohéziós Alap támogatási kérelem előkészítése során a kapcsolódó beruházások közül csak ez a szerződés nem volt része a KÖZOP által támogatandó csomagnak. Az elkülönítés oka megszűnt azzal, hogy az EU Bizottság néhány más szerződést sem ítélt meg támogathatónak, ezért a Múzeum körúti kapcsolódó beruházás le nem vonható ÁFA-val növelt szerződéses értéke (+1.398,4 millió forint) beemelésre került a nem támogatott projektköltségbe.

· A 4-es metró tervezési árfolyama a 2010. évi Fővárosi költségvetésben a központi költségvetéssel megegyezően 270,9 HUF/EUR volt. A 2011. évi központi költségvetés részére készített projekt költségvetés 280 HUF/EUR árfolyam alkalmazásával készült és a 4-es metró projekt 2011. évi Fővárosi költségvetésének felülvizsgálatakor is ez az árfolyam került alkalmazásra (+221,9 millió forint).
 
· A projektköltség felülvizsgálata során figyelembe vételre kerültek a szerződésmódosítások, szerződés lezárások, valamint a mérnökáron betervezett tételeknél a megkötött szerződések hatásai a projektköltségre, melyek többlet költségigénye meghaladta a nem támogatott szerződések általános tartalékát (+69,3 millió forint). A további költségtúllépések kockázatának fedezése céljából a hátralévő kifizetésekre a nem támogatott szerződések vonatkozásában 10% általános tartalék került megképzésre (+1.680,5 millió forint).
 
1.2 Támogatott projektköltség
· A támogatott projektköltség végösszege (241.344,3 millió forint) nem került módosításra. Az árfolyamváltozás hatása, valamint a szerződésmódosítások, szerződés lezárások, valamint a mérnökáron betervezett tételeknél a megkötött szerződések miatti projektköltség változás az általános tartalék terhére került elszámolásra, aminek következtében az általános tartalék 27.178,4 millió forintról 22.713,3 millió forintra
(-4.465,1 millió forint) csökkent.

A tervezett műszaki befejezési határidő az I. szakasznál 2013. év vége. A projektköltség kifizetési ütemtervében a 2014. utáni évekre a szerződések szerinti hiba bejelentési időszak visszatartási összegeit bankgarancia megváltással vettük figyelembe.

Az I. szakasz alap projektköltség adatai teljes egészében, a kapcsolódó beruházásai pedig több mint 50%-ban megkötött szerződéseken alapulnak. A projektköltség adatok az I. szakasz esetében a szerződéses és mérnökárakon felül tartalmaznak összesen 24.393,8 millió forint általános tartalékot. 

A II. szakasz megvalósítása halasztásra kerül a költségvetési koncepcióval összhangban, ezért 2011-től projektköltség nem került betervezésre.

2. A finanszírozási források tervezése 

2.1 Támogatási Szerződés

Az I. szakaszra (1. csomag) vonatkozó Kohéziós Alap támogatási kérelmet az Európai Unió Bizottsága 2009. szeptember 3-án jóváhagyta. Az 1. csomag a 11 nem elszámolhatónak minősített szerződés kivétele után 241.344,3 millió forint összegű elszámolható projektköltséget tartalmaz 280 HUF/EUR tervezési árfolyamon. A finanszírozási források tervezésénél feltételeztük, hogy a 2010 végéig nem elszámolhatónak minősített szerződéseken kívüli szerződések, illetve projektköltségek elszámolhatónak minősülnek. A Támogatási Szerződés módosítása a bizottsági határozatnak megfelelően 2010-ben megtörtént.  A Támogatási Szerződés a támogatási intenzitás meghatározásakor együttesen kezeli a Kohéziós Alap forrást és az Operatív Programon belüli Állami támogatást, amely 89,3135 százaléka az elszámolható költségeknek. Ennek megfelelően a 4-es metró projektköltség finanszírozási forrásainak összeállítása során ezeket a forrásokat szintén együttesen mutattuk be. Egyébként az EU Bizottság Határozata alapján számított Kohéziós Alap támogatási arány 76,636 %, a projektköltség többi részét az Állam 12,6775 %-os, a Főváros pedig 10,6865 %-os arányban finanszírozza.
Az évenkénti finanszírozási forrásokat a költségvetésben nem számviteli szemléletben (KÖZOP előleg állományváltozással és beszámítással együtt), hanem cash-flow szemléletben szerepeltetjük. Ezen forrásszükséglet mellett 2014 végére a KÖZOP előleg (32 Md Ft) visszatöltésre kerül és visszarendezhető az állami költségvetésbe.  

2.2 Az I. szakasz jelenlegi finanszírozása

Az I. szakasz elszámolható projektköltségének finanszírozása a Támogatási Szerződés alapján az NFÜ által 2008 decemberében a Főváros rendelkezésére bocsátott 32 milliárd forint előlegből történik, utólagos feltöltési és elszámolási kötelezettséggel. 
Az I. szakasz nem elszámolhatónak minősített alap projektköltségét a Finanszírozási Szerződés Záradéka alapján az Állam és a Főváros 79-21% arányban finanszírozza (az Állami Támogatás felső korlátja még nem került elérésre), a nem elszámolható kapcsolódó beruházásokat pedig a Főváros 100%-ban finanszírozza. 


2.3 EIB hitel

Az EIB hitelszerződés alapján további hitellehívás nem került betervezésre, tekintettel arra, hogy a hitelszerződés rendelkezése szerint a Kohéziós Alap támogatás elnyerése esetén a hitelszerződést a felek újratárgyalják. A Kohéziós Alap támogatás elnyerése után az újratárgyalás előkészítése a Főváros részéről megtörtént.
 
2.4 Finanszírozási kockázati tartalék

Amennyiben a KÖZOP támogatásba bevont I. szakasz projektköltség egy része (feltételezés szerint a 2011-ben esedékes kifizetések 15%-a) nem elszámolhatónak minősül, a projektköltség ezen része a Finanszírozási Szerződés szerinti elszámolás rendszerében kerül támogatásra. A Finanszírozási Szerződés szerinti Fővárosi támogatás aránya 21%, a KÖZOP szerint pedig 10,7%. Az eltérő finanszírozási arány miatt a nem elszámolható költségek esetén a tervezetthez képest fővárosi finanszírozási többletigény léphet fel, ennek fedezésére 2011. évben 887,3 millió forint összegű „KÖZOP-ban nem elszámolható költségek miatti tartalékkeretet” került meghatározásra. 



